የአፍሪካ ህብረት የመሪዎች ጉባኤ የተለያዩ ውሳኔዎችን በማሳለፍ ተጠናቀቀ
 “ግብርናና የምግብ ዋስትና ” በሚል መሪ ቃል ለሁለት ቀናት በአዲስ አበባ  ሲካሄድ  የቆየው 22ኛው የአፍሪካ  ህብረት የመሪዎች መደበኛ  ጉባኤ ማምሻውን ተጠናቋል።መሪዎቹ ጉባኤያቸውን ሲያጠናቀቁ ካሳለፏቸው ውሳኔዎች መካከል ለማዕከላዊ አፍሪካ ሪፐብሊክ  ቀውስ  ዘላቂ መፍትሄ  ለመስጠት ፍኖተ  ካርታ   እንዲዘጋጅ  የሚለው ይገኝበታል።በአገሪቱ የሚገኘውን የአፍሪካ  ህብረት  ሰላም አስከባሪ ሀይልን  ቁጥር አሁን ካለበት 3 ሺህ 800  ገደማ  ወደ 6 ሺህ ለማድረስ ነው መሪዎቹ የተስማሙት።በአገሪቱ ለሚካሄደው   የሰላም ማስከበር ዘመቻና መልሶ ማቋቋም  ስራ በየካቱት  ወር ላይ  ዓለም አቀፍ ጉባኤ በማካሄድ 500 ሚሊዮን  የአሜሪካን ዶላር ለማሰባሰብ አቅዷል።የአውሮፓ  ህብረትም 45 ሚሊዮን የአሜሪካን ዶላር ለመስጠት ከወዲሁ ቃል ገብቷል።የመሪዎቹ ጉባኤ ኢትዮጵያ  በሶማሊያ  የሚገኘውን የአፍሪካ ህብረት ተልዕኮን በመቀላቀል በአሸባሪ ቡድኑ አልሸባብ ላይ የሚካሄደውን ዘመቻ  ስፋትና  ጥንካሬ  ከፍ በማድረጓም ምስጋናውን አቅርቧል።በግብፅና  በቱኒዚያ  ያለውን  የሽግግር  ሁኔታንም  መሪዎቹ  ገመግመዋል።ደቡብ ሱዳንን በተመለከተም፥ ሰሞኑን  የአገሪቱ መንግስት በመፈንቅለ መንግስት ሙከራ ከሷቸው በቁጥጥር ስር  ካዋላቸው ፖለቲከኞች መካከል ሰባቱን መልቀቁን ያደነቀው ህብረቱ፥  ቀሪዎቹ እስረኞችንም ለመልቀቅ መልካም  ምልክቶች ከጁባ በኩል  እንደታዩ ነው ያመለከተው።ዓለም አቀፉን  የወንጀለኞች ፍርድ ቤት / አይ ሲ ሲን/ በተመለከተም በአሁኑ ወቅት  በፍርድ ቤቱ  እየታዩ ያሉ ስምንት አፍሪካዊ ጉዳዮች በአፍሪካ ፍትህ እና ሰብዓዊ ፍርድ ቤት ይመልከተው የሚል  ውሳኔንም አሳልፈዋል።መሪዎቹ ለሁለት ቀናት የተሰበሰቡበት ታላቅ አዳራሽ በነፃነትና  በፀረ አፓርታይድ ታጋዩ ኔልሰን ማንዴላ  ስም እንዲሰየም  ወስነውም ነው  የተለያዩት። (ኤፍ.ቢ.ሲ)